Lokhu Bedonselana Abemuli Ngokuthi Sizagcinwa Ngaphi Isidumbu SikaMugabe Phambilini Komngcwabo
Isidumbu sowayengumongameli weZimbabwe uMnu. Robert Mugabe, sisuke koZvimba sisiwa emzini wakhe weBlue Roof, oseHarare, ngoLwesithathu. 
WASHINGTON DC — Ukudonselana kwabemuli zikaMnu. Robert Mugabe ukuthi isidumbu sakhe sizogcinwa ngaphi kusalindwe umngcwabo, kuvimbe ukuthwalwa kwaso sisiwa e Harare ngoLwesibili njengokuhlela abakade bekwenzile. Isikhulumeli semuli uMnu. Leo Mugabe, ongumzukulu womufi uvumile ukuthi akula asebekunqumile ngokuthi sizogcinwa ngaphi emelele ukungcwatshwa. "Amahelicopter suka lapha azalubhekisa eBlue Roof laphoke esisahlala phansi siphume lesinqumo sokuthi singabe sizogcinwa njani isidumbu simelele umngcwabo" UMnu. Leo Mugabe ulandule umbiko othi isidumbu sikaMugabe sizakuyagcinwa kwele Singapore lapho abhubhele khona, mhla ka 6 Mpandula. "Lawo ngamanga ukuthi isidumbu sizobuyela kwele Singapore lapho abhubhele khona" Uyisekazi womufi uGogo Josephine Jarija, uthi akaboni okubi ngokuthi kuthathe isikhathi eside uMugabe engakangcwatshwa. "Ngesiko lakithi lesiZezuru kulungile ukuthi kuthathwe isikhathi ukuthi umuntu omdala aze abekwe. Akula nkinga lokhu ngesiko lakithi" Abantu abanengi bathi njengoba uMugabe ubesegule okwesikhathi eside ngabe abemuli bayatshiyana lokudonselana bamyekele aphumule. Uhulumende uthi umsebenzi usuqalile wokwakha ithuna lezinga laphezulu lapho uMugabe azangxwatshwa khona, kodwa kuzathatha isikhathi.